羅馬中堅疑似心臟出事送院 賽事腰斬
2024年04月15日 12:02
東網電視
更多新聞短片
安迪卡已經送往醫院接受進一步檢查。(Getty Images)
周一(15日)凌晨意甲烏甸尼斯主場對羅馬,幾乎搞出人命,羅馬中堅安迪卡踢到70分鐘,突然按住胸口倒地,需要立即送院治療,球證徵詢兩隊教練意見之後,同意腰斬比賽,當時踢成1比1,補賽事宜仍然有待安排。
開賽23分鐘,羅馬中堅甸恩曉贊犯錯,被烏甸尼斯羅拔圖佩雷拉逼甩腳下球,形成單刀之勢射入,其後盧卡古頂入為羅馬扳平1比1。戰至70分鐘,安迪卡突然倒地,用手按住胸口,神情非常痛苦,軍醫立即入場進行急救,最後需要用擔架將呢位24歲科特迪瓦國腳抬離場。賽事因為今次突發事件,暫停近15分鐘,最終兩隊都同意腰斬比賽。
羅馬會方發表聲明,指安迪卡一直保持清醒,已經送往醫院接受進一步檢查,情況有明顯好轉,精神唔錯,全隊球員都有去醫院探望佢,將繼續密切留意安迪卡嘅身體狀況。